Uniuersis presentes litteras inspecturis magister Th. officialis curiae Lingonensis salutem in Domino. Noueritis quod in nostra praesentia constitutus Bisinotus de Lingonis recognouit se dedisse donatione inter uiuos laude et assensu Osanetae uxoris suae et Petri filii sui Christianae et Guillemetae filiarum dicti B. in puram et perpetuam elemosinam magistro et fratribus Domus Dei de Tilicastro quidquid habebat uel habere poterat et debebat in molendino de la Coiche et in quodam iornali terrae arabilis contiguo campis dictorum fratrum ad finem de Brey et campo qui fuit Henrici dicti Migeton et unam petiam terrae sitam in loco qui dicitur pratum Saugear abrenuntians omni iuri quod sibi competit in omnibus supradictis et de hoc deuestiens se magistrum et dictos fratres corporaliter inuestiuit ab omnibus fide prestita corporali quod contra huiusmodi donationem et elemosinam de coetero non uenient nec uenire facient per se nec per alios imo contra omnes legitimam portabunt garentiam. In cuius rei testimonium ad requisitionem supradictorum hominum praesentibus litteris aposuimus sigillum nostrum. Datum anno Domini millesimo ducentesimo quinquagesimo secundo mense aprilis. Sigillatum duobus sigillis sub duplici cauda pergameni.